**JUBILEJNÝ 5. ROČNÍK**

Pred pár rokmi sme sa zamýšľali, akou formou by sme mohli medzi mladých ľudí vniesť pocit zodpovednosti za svoju bezpečnosť a zdravie. Po dlhých úvahách a rôznych návrhoch vznikla myšlienka zorganizovania súťaže pre žiakov stredných odborných škôl z problematiky BOZP a poskytovania predlekárskej prvej pomoci. Sprostredkovať informácie zábavnou formou a súčasne preveriť vedomosti študentov stredných odborných škôl v oblasti bezpečnosti a ochrany zdravia pri práci sa podarilo Odborovému zväzu DREVO, LESY, VODA (OZ DLV) v spolupráci s našimi partnermi zrealizovať jubilejný 5**. ročník celoslovenskej súťaže o „Putovný pohár predsedníčky OZ DLV“** pod názvom **„Bezpečné dni v práci“.**

Celoslovenská súťaž sa uskutočnila **v priestoroch SOŠ lesníckej v Prešove 16.06.2023, pričom záštitu nad podujatím prevzal Ministerstvo práce, sociálnych vecí a rodiny SR. Generálnym partnerom podujatia boli LESY SR, š.p. Banská Bystrica a Východoslovenská vodárenská spoločnosť, a.s. Košice.** Súťaže sa zúčastnili študenti 1. až 3. ročníka stredných odborných škôl v rámci Slovenskej republiky, ktoré pripravujú budúcich zamestnancov v lesnom hospodárstve, drevospracujúcom priemysle a vodnom hospodárstve. Celoslovenskému kolu predchádzali školské kolá na zapojených stredných odborných školách.

Celoslovenskej súťaže sa zúčastnilo **8 družstiev reprezentujúcich 7 stredných odborných škôl**, ktoré pripravujú našich budúcich kolegov v lesníckych, technických a stavebných odvetviach.

Celoslovenské kolo sa za prítomnosti partnerov, pedagógov a študentov odštartovalo príhovormi riaditeľky Inšpektorátu práce Prešov Ing. Aleny Hudákovej, generálneho riaditeľa SVP, š.p. Ing. Ladislava Glindu, prezidenta zväzu spracovateľov dreva PhDr. Petra Zemaníka, riaditeľa SOŠ lesníckej v Prešove Ing. Miroslava Fuchsa, PhD. a posledným rečníkom bol Ing. Ján Andráš, riaditeľ OZ Šariš, Lesy SR, š.p. ktorý súťaž slávnostne otvoril.

Súťaž pozostávala z teoretických a praktických vedomostí z problematiky BOZP a poskytovania predlekárskej prvej pomoci. Súťažiaci postupne súťažili v kategóriách družstiev a jednotlivcov.

Víťazom v kategórií družstiev sa stala **Stredná odborná škola lesnícka a drevárska Jozefa Dekreta Matejovie Liptovský Hrádok s družstvom drevárov.** **Na druhom mieste v kategórií družstiev sa umiestnila Stredná odborná škola technická Prešov a na tretom mieste sa umiestnila Stredná odborná škola stavebná Žilina.**

**V kategórií jednotlivcov sa umiestnil na prvom mieste Adam Koscelánsky (SOŠ technická Košice). Na druhom mieste sa umiestnila jediná súťažiaca Lenka Šedíková (SOŠ stavebná Žilina) so stratou iba 1 bodu. Na treťom mieste sa umiestnil Dávid Kramár (SOŠ technická Prešov) so stratou 2 body na víťaza.**

Zo strany účastníkov súťaže, pedagógov, partnerov a organizátorov - OZ DLV a PEFC sa súťaž stretla s veľkým úspechom a organizátori si vyslúžili aj poďakovanie za to, že zvolili vhodnú tému, súťaž pripravili na vysokej odbornej a profesionálnej úrovni a dokázali spojiť budúcich lesníkov, technikov, stavbárov, vodárov a drevárov, aby tak podporili záujem mladých ľudí o tak dôležitú súčasť ich budúceho profesionálneho pôsobenia akým je bezpochyby bezpečnosť a ochrana zdravia pri práci.

„*Študenti sa vďaka súťaži zlepšili predovšetkým vo vedomostiach v oblasti BOZP, ale mohli si vyskúšať priamo v akcii aj praktické postupy pri poskytovaní prvej pomoci, či riešení pripravených modelových situácií BOZP v praxi.“* povedala hlavná organizátorka súťaže, predsedníčka OZ DLV JUDr. Vlasta Szabová, PhD.

*„Veríme, že vedomosti, ktoré súťažiaci nadobudli počas súťaže, si prenesú do svojho ďalšieho profesionálneho, ale aj osobného života. Súčasne vyslovujeme presvedčenie, že si v tej pravej chvíli spomenú na informáciu, ktorú získali vďaka účasti na súťaži a zachránia tak zdravie alebo život svoj alebo svojho kolegu.“*  dodala predsedníčka OZ DLV na záver.

Na záver môžeme konštatovať, že sa organizátorom súťaže podarilo v rámci témy bezpečnosti a ochrany zdravia pri práci úspešne prepojiť teoretickú prípravu študentov s praktickou; vzhľadom na priebeh a výsledky súťaže sa všetci účastníci zhodli na tom, že v roku 2024 sa chcú opätovne stretnúť na 6. ročníku súťaže „Bezpečné dni v práci“ a zabojovať o „Putovný pohár predsedníčka OZ DLV“, ktorý nateraz zostáva u celkového víťaza súťaže **študentov SOŠ lesníckej a drevárskej Jozefa Dekreta Matejovie V Liptovskom Hrádku.**

Ing. Robert Staško

Republikový zväzový inšpektor BOZP

Predseda poroty